አዊዎች እንኳን ሰዎቹ ፈረሶቻቸውም በሀገረ መንግሥት ምስረታ ዘመን የማይሽረው ታሪክ ባለቤቶች ናቸው፡፡
ባሕር ዳር: ጥር 25/2012 ዓ.ም (አብመድ) ፈረስ እና ፈረሰኛ በአዊዎች ዘንድ የክብር እና ጀግንነት ምልክቶችም ናቸው፡፡ኢትዮጵያ የበዛ ባህል፣ ተዝቆ የማያልቅ ትውፊት፣ ድብልቅ ማንነት፣ ቅይጥ እሴት እና በአንድ የሃገር በፍቅር፣ በመከባበር እና በመቻቻል የሚኖሩ ሕዝቦች ሃገር ናት፡፡ የተለያዩም ሆነው በአንድ መቆም እና ሃገርን በጋራ መገንባትን ያውቁበታል-ኢትዮጵያውያን፡፡ለኢትዮጵያ አንድነት እና የዘመናት ታሪክ ካስማ እና ማገር ከሆኑ ሕዝቦች መካከል አዊዎች ታላቅ አሻራ እንዳላቸው ታሪክ ይነግረናል፡፡ የአገዎች የዘር ሃረግ ከዋግ ሹሞች ይመዘዛል፡፡ እንኳን ሰዎቹ ፈረሶቻቸውም በሃገረ መንግሥት ምስረታ ዘመን የማይሽረው የታሪክ ባለቤቶች ናቸው፡፡ ይህ ቀደምት ሕዝብ ታሪኩን ለዘመናት ያሸጋግር ዘንድ አንድ ማኅበር አለው፡፡ “የ7 ቤት አገው ፈረሰኞች ማኅበር፡፡” ማኅበሩ ‘የ7 ቤት አገው’ የሚለውን ስያሜ ያገኘውም በአንድ ወቅት ከዋግ ኽምራ አካባቢ እንደመጡ ከሚነገርላቸው ‘አንኬሺ፣ ባንጂ፣ ዚጋሚ፣ አዚኒ፣ ኳኩሪ፣ ቻሪና ሚቲክሊ’ የተባሉ ሰባት ወንድማማቾች እንደሆነ ነው የሚታመነው፡፡